Stappe gedoen teen maatskaplike sekerheidsfondsFoto ter illustrasie. (Argieffoto) Solidariteit en AfriForum het Donderdag begin met stappe om die groenskrif oor die voorgestelde nasionale fonds vir maatskaplike sekerheid (NFMS) stop te sit. Solidariteit het ’n ultimatum aan die departement van maatskaplike ontwikkeling gestel om binne 30 dae sy groenskrif oor hierdie beoogde fonds terug te trek. Indien die departement nie die groenskrif terugtrek nie, sal Solidariteit formele regstappe doen. AfriForum het ’n petisie ingevolge die parlementêre reëls by die parlement ingedien wat die gevaar van die groenskrif uitwys. Die organisasie eis in die petisie dat albei stukke wetgewing onmiddellik onttrek word, anders sal die Suid-Afrikaanse regering ’n belastingprotes op die lyf loop. Lindiwe Zulu, minister van maatskaplike ontwikkeling, het verlede Woensdag die groenskrif vir die voorgestelde inwerkingstelling van die NFMS in die Staatskoerant aangekondig. Daarvolgens stel die regering voor dat Suid-Afrikaners tussen 8% en 12% van hul inkomste tot ŉ beoogde NFMS bydra wat dan sentraal deur die staat bestuur sal word. ŉ Groenskrif is ŉ regeringbeleid-besprekingsdokument wat spesifieke kwessies uitstippel en dan moontlike optrede rakende beleid en wetgewing voorlê. Dit is ŉ voorloper vir ŉ witskrif, wat die beleidsposisie van die regering uiteensit nadat dit deur die kabinet goedgekeur is. Anton van der Bijl, hoof van regsake by Solidariteit, sê die publikasie van die groenskrif in die Staatskoerant is onwettig en ongeldig. Hy voer aan die minister en haar departement het versuim om ŉ aanvanklike en ŉ finale impakstudie oor die implikasies van die beoogde wetgewing te doen alvorens sy dit laat publiseer het, soos wat die wet vereis. Dr. Dirk Hermann, bestuurshoof van Solidariteit, sê Zulu het nie die regte prosesse gevolg met die publisering van die groenskrif nie en sy moet dit onmiddellik terugtrek. “Gewone hardwerkende mense kan nie verdere belastingdruk hanteer nie. Die regering het ook ŉ geskiedenis van mislukte sentrale bestuur en plundering van fondse,” sê Hermann. Hermann sê dis duidelik die regering is desperaat om fondse te bekom. “Hulle planne om werk te skep het misluk en nou maak hulle dit makliker vir mense om te oorleef sonder om te werk, eerder as om dit vir hulle makliker te maak om werk te kry. Hierdie misbruik van werkende Suid-Afrikaners se belastinggeld is nie volhoubaar nie. Dit sal die hele Suid-Afrika armer maak.” Volgens Johan Kruger, hoof van gemeenskapsontwikkeling by AfriForum, is dit belangrik dat die ANC formeel volgens parlementêre prosesse in kennis gestel word van die gevare wat die volgehoue pogings om die wetgewing deur te druk vir Suid-Afrika sal inhou. “Ons moet ons kommer formeel boekstaaf ingevolge parlementêre prosesse. Ons gebruik dié petisie om formeel te vra dat die wetgewing teruggetrek word. By gebrek daaraan sal Suid-Afrika op die afgrond van ’n belastingprotes staan. Ons verwag nie noodwendig reaksie van ’n hardkoppige ANC nie, maar moet formeel en vir rekorddoeleindes ons kommer en eise by die parlement indien, sodat die geskiedenis sal wys dat ons alles in die stryd gewerp het om die ANC te verhoed om voort te gaan met stappe wat ’n belastingprotes sal ontketen,” sê Kruger. Volgens Kruger is AfriForum sedert die bekendmaking van die beplande wetgewing oorval deur keelvol belastingbetalers wat duidelik aantoon dat belastingverset ’n regverdige opsie raak wanneer die regering aktief teen sy burgers optree en belastingbetalers se kele wil afsny. “Die ANC druk sy ore toe, paai die massas en hoop die belastingbetalers sal aanhou opdok vir die ANC se mislukkings. Die ANC het geen begrip van die vasberadenheid van belastingbetalers om nie verder deur die ANC se mislukkings belas te word nie.”